**eP56. ΔΙΔΑΓΜΑΤΑ ΚΑΙ ΠΑΡΑΚΑΤΑΘΗΚΕΣ ΑΠΟ ΤΗ ΔΙΑΧΕΙΡΙΣΗ ΤΗΣ ΠΑΝΔΗΜΙΑΣ COVID-19 ΣΕ ΠΕΡΙΦΕΡΕΙΑΚΟ ΕΠΙΠΕΔΟ: ΤΟ ΠΑΡΑΔΕΙΓΜΑ ΤΗΣ ΥΓΕΙΟΝΟΜΙΚΗΣ ΠΕΡΙΦΕΡΕΙΑΣ ΚΡΗΤΗΣ**

*Μπορμπουδάκη Ελένη, Αγαπίου Δημήτριος, Μαγκαναράκη Αιμιλία, Πλατάκης Μιχαήλ*

Διοίκηση 7ης Υγειονομικής Περιφέρειας, Ηράκλειο, Κρήτη

Η παρούσα εργασία παρουσιάζει τους βασικές άξονες διαχείρισης της πανδημίας στην Υ.Πε. Κρήτης μέσω της βελτίωσης της ετοιμότητας και ανταποκρισιμότητας του συστήματος υγείας. Εργαλεία αποτέλεσαν η αποτύπωση της υφιστάμενης κατάστασης, η ανάπτυξη επιχειρησιακού σχεδίου διαχείρισης ύποπτων και επιβεβαιωμένων περιστατικών COVID-19 σε όλες τις δομές υγείας, η εκπαίδευση προσωπικού όλων των δομών υγείας με τη χρήση σύγχρονων συστημάτων επικοινωνίας, η ανάπτυξη υποδομών και δικτύων εργαστηριακών ελέγχων, η στοχευμένη βελτίωση της υλικοτεχνικής υποδομής των μονάδων, η εμβολιαστική κάλυψη του πληθυσμού μέσω της ανάπτυξης εμβολιαστικών σημείων (κινητών και σταθερών), η συνεργασία με φορείς της κοινότητας, η αξιοποίηση της επιστημονικής γνώσης σε συνεργασία με τα ακαδημαϊκά ιδρύματα και η διάχυση καλών πρακτικών σε περιφερειακό επίπεδο. Παρουσιάζονται επίσης τα διδάγματα από τη διαχείριση της πανδημίας σε διάφορους τομείς, τα οποία αποτελούν παρακαταθήκες για την αποτελεσματική διαχείριση γεγονότων δημόσιας υγείας.

Η διαχείριση της πανδημίας σε περιφερειακό επίπεδο ανέδειξε τα σημεία προσοχής και εγρήγορσης, καθώς και την αναγκαιότητα επένδυσης δυνάμεων στους τομείς της επιχειρησιακής ετοιμότητας του συστήματος υγείας, των διαθέσιμων υποδομών, της πληροφοριακής ενδυνάμωσης, της ανάπτυξης νέων υπηρεσιών, της έρευνας, της θεσμικής αναδιοργάνωσης του συστήματος υγείας, αλλά και της διαχείρισης των συμβάντων δημόσιας υγείας ως παραγόντων κινδύνου. Ανέδειξε επίσης το ρόλο της Πρωτοβάθμιας Φροντίδας Υγείας ως κομβικού εταίρου στη διαχείριση της πανδημίας.

Η αποκέντρωση της λήψης αποφάσεων με τον ταυτόχρονο επιχειρησιακό συντονισμό σε περιφερειακό και εθνικό επίπεδο αποτέλεσε τη βάση της διαχείρισης της πανδημίας, ενώ υπέδειξε τους τομείς που χρήζουν θωράκισης για τη βελτίωση της αποτελεσματικότητας και ανταποκρισιμότητας του συστήματος υγείας σε συμβάντα δημόσιας υγείας ευρείας κλίμακας.